उन्हें डर है कि कहीं पर्सनल लाइफ गॉशिप न बन जाए
Students hesitate to share personal things with friends, दोस्तों से निजी बातें शेयर करने में हिचकिचाते हैं स्टूडेंट्स
आपने पिछली बार कब अपने दोस्त से अपनी निजी बातें शेयर की थीं? इसके बाद आपको कैसा महसूस हुआ था? क्या इससे नजदीकियां बढ़ी या फिर आपको पछतावा हुआ? ये कुछ ऐसे सवाल हैं, जिनका जवाब न्यूयॉर्क टाइम्स ने अमेरिका के स्कूल में पढ़ने वाले छात्रों से पूछा।
इस पर कई छात्रों ने बताया कि उन्हें अपने मन की बात साझा करने में परेशानी आती है। दरअसल, दूसरों के प्रति संवेदनशील होने से हमें संबंध बनाने और संबंधों को गहरा बनाने में मदद मिल सकती है, लेकिन कई बार यह डरावना भी साबित हो सकता है। 
छात्रों ने दूसरों के सामने खुलकर बात करने से जुड़ी कई चिंताओं को इस सर्वे में शेयर किया। छात्रों काे इस बात का सबसे ज्यादा डर है कि उनकी निजी बातें कहीं स्कूल में होने वाली गॉशिप का मुद्दा न बन जाएं। ऐसे में वे अपने अन्य दोस्तों के लिए बोझ की तरह महसूस कर सकते हैं। लिहाजा वे अपने मन की बातें किसी दूसरे छात्र से शेयर करने में हिचकिचाते हैं।
हालांकि इसका सकारात्मक पहलू यह है कि गोपनीय बातें साझा करने से नजदीकियां बढ़ती हैं। उन्हें दुनिया में कम अकेलापन महसूस होता है। स्टडी में शामिल माया ब्रुकलिन ने बताया कि आम तौर पर जब वे दोस्तों को कुछ व्यक्तिगत या कुछ और बताते हैं तो कुछ समय के लिए यह रहस्य रहता है। लेकिन बाद में इन बातों के आधार पर उन्हें आंका जाता है।
इससे वे असहज हो जाते हैं। ओलिविया ने बताया कि अक्सर जब वे दोस्तों को मैसेज भेजते हैं तो उस मैसेज को दोबारा पढ़कर अफसोस महसूस करते हैं। उन्हें चिंता रहती है कि इससे उनकी छवि को खराब किया जा सकता है।
एक-दूसरे का विश्वास जीतने में भी आ रही है कठिनाई
स्टूडेंट अन्य छात्रों पर भरोसा जताने और उन पर विश्वास करने में कठिनाईयों का सामना कर रहे हैं। इसके चलते वे अपनी कई बातें अपने तक ही सीमित रखते है ताकि वे दूसरों के फैसले और सहानुभूति का पात्र बनने से बचे रहे।